ล่องเรือคาตามารัน ชมพระอาทิตย์ตกยามเย็นที่เขาหลัก
ที่หาดบางเนียง หน้าโรงแรมลาฟลอร่า รีสอร์ท แอนด์ สปา เขาหลัก ตำบลคึกคัก  อำเภอตะกั่วป่า จังหวัดพังงา การท่องเที่ยวแห่งประเทศไทย (ททท.) สำนักงานพังงา นำสื่อมวลชนในพื้นที่ลงเรือคาตามารัน เพื่อสำรวจสินค้าทางการท่องเที่ยว หลังจากได้มีการเปิดการท่องเที่ยวนำร่องต่อจากโครงการภูเก็ตแซนด์บ็อกซ์ 7+7 ในพื้นที่โซนเขาหลักและเกาะยาว ซึ่งทริปการท่องเที่ยวใหม่นี้ จะพานักท่องเที่ยวขึ้นเรือคาตามารัน แล่นออกจากชายหาดบางเนียง ล่องชมความงามของทะเลเขาหลักแบบช้าๆ ผ่านหาดเขาหลัก ไปทางฐานทัพเรือพังงา ล่องไปเรื่อยๆ ไปจนถึงเขาหน้ายักษ์ หาดท้ายเหมืองและวนกลับ            โดยบนเรือจะมีการเสิร์ฟอาหารว่างและเครื่องดื่ม เพื่อรอชมความงดงามของพระอาทิตย์ตอนลับขอบฟ้าลงสู่ทะเลอันดามัน ส่วนขากลับยังได้ชมความสวยงามของแสงไฟจากโรงแรมและรีสอร์ทต่างๆ ย่านเขาหลักที่ส่องกระทบน้ำทะเล ซึ่งเป็นภาพที่สวยงามที่น่าประทับใจและเป็นการเปิดประสบการณ์ท่องเที่ยวในรูปแบบใหม่ในพื้นที่เขาหลัก            สำหรับนักท่องเที่ยวที่สนใจ สอบถามได้ที่การท่องเที่ยวแห่งประเทศไทย (ททท.)  สำนักงานพังงา โทรศัพท์ 076-413-400